钦定古今图书集成/方舆汇编/职方典/第1106卷 > 《还山招陈希韩》高登
## 钦定古今图书集成/方舆汇编/职方典/第1106卷 > 《还山招陈希韩》高登

“乾坤莽回互，日月相荡摩。百年才瞬息，万类总幺么。
是身非我有，造物如吾何。触事会心少，幽栖发兴多。
眷言意所适，乐此山之阿。修篁擢新干，老木荣旧柯。
谷声传地籁，松韵答天和。独石介而安，寒泉澹无波。
园蔬掇纤嫩，名果仍骈罗。红蔫著雨花，碧卷受风荷。
随意坐莓苔，𫄨衣挂薜萝。得酒即酩酊，作诗共吟哦。”
啸长情浩荡，瞬短影婆娑。妻孥鹿门趣，黄绮《商山歌》。
崎岖路殊遥，迢递谁见过。交亲忆同调，出处矢靡他。
每怜伤弓禽，因感赴烛蛾。无心更怀鈆，试艺趁投戈。
自觉此身浮，相看双鬓皤。人事何时休，归来勿蹉跎。